
Gyulladásos bélbetegségekhez társuló mitokondriális diszfunkció kimutatása bélnyálkahártya biopsziákból


Bevezetés: A gyulladásos bélbetegségek (IBD) esetében már igazolták a mitokondriális károsodás kialakulását, de az eddigi módszerek nem tették lehetővé a bélnyálkahártya sejtek mitokondriumainak közvetlen, funkcionális vizsgálatát. Célunk a nyálkahártya elváltozásokban kimutatható mitokondriális diszfunkció szerepének tisztázása volt, nagy felbontású respirométer (HRR) segítségével, béltükrözés során vett emberi szövetmintákból.
Módszerek: Diagnosztikus endoszkópia során makroszkóposan gyulladtnak (colitis ulcerosa - CU) és épnek tartott (non colitis ulcerosa - NCU) területekről nyert nyálkahártya biopsziákat 4 oC-os MiRo5 respirációs médiumban tároltuk, 30 percen belül homogenizáltuk (n=18-18), majd ezt követően a szövetminták oxigénfogyasztását HRR segítségével mértük (Oroboros O2k, Austria). Kontrollként olyan humán minták szolgáltak, ahol a szövettani vizsgálat nem igazolt IBD-t (n=15). A mitokondriális II-es komplexhez kötött oxidatív foszforilációs kapacitást (OxPhos) szukcinát és ADP adását követően vizsgáltuk, az elektronvesztés mértékét (Leak) oligomycin, a maximum respirációs kapacitást (ETS) FCCP adása után határoztuk meg. A kapott értékeket a minta reziduális oxigénfogyasztására (ROX) normalizáltuk.
Eredmények: Az OxPhos az IBD-s betegek CU és NCU mintáiban is jelentősen csökkent a kontroll értékekhez képest (37±8 pmol/ml/sec és 44±11 pmol/ml/sec vs. 62±14 pmol/ml/sec). A Leak respiráció a CU és NCU csoportokban is a kapcsoltság romlására, ezáltal fokozott elektronvesztésre utalt. Az ETS a kontroll csoportban szignifikánsan magasabb volt, mint az IBD mintákban (CU: 62±14 pmol/ml/sec vs NCU: 107±26 pmol/ml/sec).
Megbeszélés: Humán endoszkópos biopsziákból funkcionáló mitokondriumokat lehet nyerni, melyek alkalmasak további, célzott diagnosztikus vizsgálatokra. A makroszkóposan épnek tűnő területről származó nyálkahártya területeken is kimutatható a mitokondriális diszfunkció, így eredményeink felvetik a HRR klinikai alkalmazásának lehetőségét az IBD korai kimutatására

